ועדת העבודה, הרווחה והבריאות, כנסת 18, פרוטוקול מספר 11, 2009-05-18 12:00

חיים כץ: צהריים טובים.

חיים כץ: אני מתכבד לפתוח את הישיבה הרביעית היום של ועדת העבודה, הרווחה והבריאות.

חיים כץ: הפעם, בהמשך לפניית משרד התחבורה לבטל תקנות ולהפוך אותן מהוראות שעה להוראות קבע בנושא ימאים ישראלים בעגינת ספינות בישראל ובחו"ל.

חיים כץ: אני מבין שהוראות השעה קמו ב-99' בגלל משבר כלכלי.

חיים כץ: אני חושב שבשנת 98' היו 9 ימאים על אונייה ובשנת 99' קבעו שיהיו 6 ימאים פלוס רב-חובל.

חיים כץ: עוד נקבע כשקבעו את התקנות שתקום ועדה שתבדוק את כל נושא התעסוקה של הימאים בתקופת מהלכן של התקנות.

חיים כץ: אנחנו עכשיו כבר הרבה שנים מאז שהתחילו התקנות, והייתי רוצה לדעת מה החליטה הוועדה בקשר להעסקת האנשים.

זאב לשם: אני מנהל רשות הספנות והנמלים.

זאב לשם: לשאלתך, אדוני היושב ראש, הנושא של ציוות ימאים ישראלים נמצא בבחינה שוטפת ובמעקב שוטף מתוך נכונות אמיתית לקיים ספנות ישראלית, כי אנחנו רואים את הקצונה הישראלית נדבך עיקרי לקיומה של הספנות הישראלית.

זאב לשם: כלומר ללא קצונה ישראלית הספנות הישראלית מיותרת בצורה כזאת או אחרת.

זאב לשם: לכן אנחנו משקיעים רבות- -

שלי יחימוביץ': והספנות הישראלית כשלעצמה היא לא מיותרת, כמובן.

זאב לשם: הספנות הישראלית ללא קצינים ישראלים היא בעייתית מאוד.

שלי יחימוביץ': אתם, כמובן, מצדדים בספנות ישראלית, ולא חושבים שהיא צריכה לעבור מן העולם.

זאב לשם: בוודאי.

זאב לשם: אנחנו גם הצלחנו בזה במהלכים האלה, ומיד נסקור ולפרט יותר.

זאב לשם: בכל אופן, נושא של תעסוקת קצינים ישראלים היא בראש מעיינינו כל השנה.

זאב לשם: יש ועדה מייעצת, והיא מייעצת לראש מנהל הספנות והנמלים, וגם ההצעה הזאת שמונחת על שולחנך, אדוני היושב ראש, היא החלטה שאושרה וגובשה בהסכמת איגוד קציני הים- -

אבי לוי: ממש לא.

זאב לשם: - - להגשה לא כתקנות מעבר.

זאב לשם: השינוי שאנחנו מבקשים לעשות הוא לא שינוי מג'ורי.

זאב לשם: כמו שהוזכר, משנת 99' ועד היום אנחנו נעזרים בסיוע ממשלתי לענף הספנות הישראלי.

זאב לשם: כל ארבע שנים וגם בשנה האחרונה חודשה החלטת הממשלה לסייע לענף הספנות.

זאב לשם: אנחנו מסייעים לתעסוקה של ימאים ישראלים- -

חיים כץ: מתי הייתה הפעם האחרונה ישבתם עם נציגי איגוד הימאים או קציני הים בקשר לתקנות האלה וגיבשתם החלטה משותפת?

זאב לשם: בעניין התקנות הספציפיות זאת הייתה ועדה מייעצת לפני כארבעה-חמישה חודשים.

חיים כץ: נציגי הוועדה יכולים לבוא לכאן לוועדה ולתת את המסקנות שלהם?

אבי לוי: אני נציג ולא הוזמנתי.

אבי לוי: איך זה יכול להיות?

זאב לשם: ודאי.

זאב לשם: יש סיכום דיון, נוכל להעביר את סיכום הדיון של הוועדה המייעצת לאדוני.

זאב לשם: אין שום בעיה.

חיים כץ: אבל ברור לך שלא נוכל לקבל החלטות עד שלא נקבל את הטיעונים של הוועדה, ואז כפועל יוצא כל הוראת השעה הזאת תתבטל.

חיים כץ: ואז נחזור חזרה למקום שהיינו פעם?

זאב לשם: השאלה עכשיו היא באמת במה דנים.

זאב לשם: אם דנים במעבר מהוראת שעה לתקנות קבועות המשמעות מבחינת המערכת היא ברורה.

זאב לשם: הוועדה יכולה להגיד כן, היא יכולה להגיד לא, והיא יכולה לבוא עם הצעה לפתרון ביניים.

זאב לשם: בהנחה שהוועדה מאשרת, אנחנו כולם - - - כי זה יכול לסייע לשמירה על הספנות הישראלית- -

חיים כץ: "כולם" זה גם הימאים?

זאב לשם: - - -

חיים כץ: אני לא יודע מי זה, אבל מישהו בסוף כל הזמן צועק.

חיים כץ: אחר-כך הוא יגיד מיהו.

חיים כץ: אני מקווה שלא כואב לו שום דבר, והוא לא צועק סתם.

זאב לשם: אנחנו מדברים איתו גם כשהוא רגוע.

זאב לשם: אנחנו מדברים איתו על בסיס שוטף וקבוע.

זאב לשם: ההחלטה השנייה שיכולה להיות לוועדה היא שלא מקבלים את ההחלטה של משרד התחבורה שמאושרת גם על-ידי שר התמ"ת, ומחליטים לא לאשר.

זאב לשם: אז זה מחזיר אותנו לחוק הספנות (ימאים).

זאב לשם: המשמעות של זה היא שאונייה ישראלית תצוות ככל האפשר בצוות ישראלי.

חיים כץ: מצוין.

שלי יחימוביץ': נשמע לי מצוין.

חיים כץ: הישראלים מוקצים מחמת מיאוס?

זאב לשם: הפרשנות היא של חברות הספנות, ו"ככל האפשר" זה לא "ככל האפשר" של הממשלה, אלא יותר "ככל האפשר" של חברות הספנות בתקופה הספציפית הזאת של משבר עמוק.

זאב לשם: כי הספנות תמיד רצתה לקיים ימאים וקצינים ישראלים, והיא מעסיקה גם מעבר למה שמתחייב בחקיקה, על-פי תיאום איתנו.

זאב לשם: יש לנו סטטיסטיקה, ואם אדוני ירצה הוא יקבל אותה.

זאב לשם: אם ההחלטה תהיה לא לאשר, אנחנו נחזור לחוק הראשי – חוק הספנות (ימאים), והמשמעות היא שככל האפשר האוניות תצוותנה בצוות ישראלי, וככל האפשר – וזה נתון לפרשנות של חברות הספנות – ניאבק על כל קצין ישראלי שנרצה לשים באונייה ישראלית.

זאב לשם: המשמעות מבחינתנו היא כמעט בלתי אפשרית.

זאב לשם: מבחינת איגוד קציני הים זה יהיה גול עצמי.

זאב לשם: האלטרנטיבה השלישית היא למצוא פתרון ביניים שלא מקובל עלינו ולהחליט להישאר בהוראת שעה לתקופה של 4 שנים נוספות.

זאב לשם: זה די צמוד להחלטת הממשלה לגבי סיוע לענף הספנות הישראלית, ונראה בעוד 4 שנים מה תחליט הממשלה לגבי סיוע של הממשלה.

שלי יחימוביץ': מתי פגה הוראת השעה?

חיים כץ: בעוד שבוע.

זאב לשם: בשבת.

אבי לוי: ואז לא יהיה צי עוד 4 שנים.

זאב לשם: הסיוע הממשלתי ניתן לצורך שמירה על כושר התחרות של הספנות הישראלית.

זאב לשם: אנחנו התחלנו רפורמה ב-98' כשפער העלויות בין הפעלת אונייה עם צוות ישראלי לבין אונייה דומה בצוות זר מלא הוא 1.6 מיליון דולר לאונייה לשנה.

זאב לשם: זאת הייתה מטלה ששום בעל אוניות לא יכול היה - -

חיים כץ: מה הייתה העלות?

זאב לשם: העלות הכוללת הייתה 2.1 מיליון דולר; העלות של אונייה זרה לחלוטין הייתה חצי מיליון דולר- -

שלי יחימוביץ': מבחינת עובדים?

זאב לשם: כן.

זאב לשם: 99% מההבדל בין האוניות נובע מפער עלויות בצוות.

זאב לשם: יתר השירותים שניתנים באונייה, כמו קנייתה, דלק, סוכנים, נמלים – הכול שווה לאונייה ישראלית, אקוודורית או קובנית.

חיים כץ: 1.6 מיליון פער עלויות.

חיים כץ: כמה ימאים היו על האונייה?

זאב לשם: 22, כולל קצינים מדורגים.

זאב לשם: התחלנו את הרפורמה בספנות כשעמדנו לאבד את הספנות.

זאב לשם: נשארנו עם 19-18 אוניות, כולן של צים.

זאב לשם: זה היה לקראת ההפרטה של חברת צים, ואנחנו עמדנו לאבד את הספנות הישראלית לגמרי.

זאב לשם: הצענו רפורמה בשנת 2000 של עשרות פעולות: החל בשינויי מסים, חקיקה, ציוות וכל מה שאדוני חושב, כולל סבסוד לסיוע ממשלתי לספנות.

זאב לשם: הצלחנו להרים את הספנות לרמות שרק חלמנו עליהם באותה תקופה.

זאב לשם: הרמנו את הספנות ל-34 אוניות מצוותות באופן מלא או חלקי בצוות ישראלי.

זאב לשם: הגענו לרמות שהיו לנו "צרות של עשירים".

זאב לשם: לפני שנה לא יכולנו לצוות אוניות, ונתנו פטורים מציוות ישראלי כי קצינים ישראלים לא היו בנמצא.

זאב לשם: לכן נתנו פטורים כי היו חסרים קצינים.

זאב לשם: היום בגלל המשבר העמוק שהתחולל בספנות מספטמבר שנה שעברה, אנחנו רואים שצים העמידה 11 מתוך 22 אוניות שבהפעלתן מצוותות בצוות ישראלי.

זאב לשם: אנחנו בהסכמה עם חברות הספנות שהימאים האלה לא ייפלטו ברחוב, אלא ייקלטו בחברה.

זאב לשם: משולם להם שכר חוב במקרים שהם לא באונייה - -

אילן גילאון: כל הצוות?

זאב לשם: על-פי תקן הבטיחות שמשרד התחבורה קובע לכל אונייה, משרתים באונייה 8 קצינים ישראלים, כולל רב-חובל.

זאב לשם: יש במקרים מסוימים קצין - - - או שיש שתי הסמכות באונייה, אבל בעיקרון רמת הבטיחות היום קובעת 8 קצינים ישראלים.

זאב לשם: על-פי החוק והתקנות של היום, 7 מהם חייבים להיות ישראלים.

שלי יחימוביץ': מכוח מה אנחנו כופים על צים להעסיק עובדים ישראלים?

זאב לשם: אנחנו לא כופים, זה אינטרס של צים להעסיק.

שלי יחימוביץ': התקנות שאתה בא להעביר כאן קובעות מספר מסוים שאתה כופה עליהם- -

זאב לשם: זה ממשיך את מה שהיה ב-10 השנים האחרונות.

שלי יחימוביץ': אני שאלתי, מכוח מה.

שלי יחימוביץ': אני שאלתי כי אני לא יודעת.

זאב לשם: מכוח התקנות שעתידות להסתיים ביום שבת.

שלי יחימוביץ': כלומר מכוח אותן תקנות אפשר להחליט - -

חיים כץ: חברה ישראלית.

שלי יחימוביץ': ברור שזאת חברה ישראלית.

שלי יחימוביץ': - - שלא יהיו שבעה פלוס אחד, אפשר לאשר שיהיו תשעה פלוס אחד.

זאב לשם: תקן הבטיחות קובע 8 קצינים.

זאב לשם: מעבר לתקן הבטיחות אין דרישה.

זאב לשם: אלה תקנות הבטיחות שמשרד התחבורה מופקד עליהן כדי שאונייה תוכל להפליג בצוות מינימלי הכרחי לתפקוד האונייה.

אילן גילאון: אתה מתייחס רק לקצינים?

זאב לשם: אנחנו מתייחסים רק לקצינים, וזה גם מה שהציל בזמנו את הספנות – שהצלחנו להוריד את הפער שדיברנו עליו.

שלי יחימוביץ': זה אמור שבשעתו לא היו לך קצינים כדי לאייש את התקנים- -

חיים כץ: הוא לא אמר כזה דבר, הם היו יקרים.

זאב לשם: לפני שנה לא היו לי קצינים.

שלי יחימוביץ': כיום הבעיה הזאת נפתרה, ויש לך קצינים.

זאב לשם: היום יש עודף של קצינים מכיוון שיש 11 אוניות של צים שמאוישות בצוות ישראלי שהועמדו בהמתנה לנסיעת תעסוקה על-ידי החברה.

שלי יחימוביץ': מה עם 11 הנוספות?

זאב לשם: אנחנו העברנו ימאים, האוניות בהמתנה, מעבר לנדרש בחקיקה.

זאב לשם: הקצינים האלה מפליגים ב-11 האוניות הקיימות בתיאום בינינו לנסות להעביר גם לחברות אחרות או לצים את הימאים שנמצאים על ה- Payroll של חברת צים.

חיים כץ: אם נחזור משישה לשמונה?

זאב לשם: אתה יכול לחזור משישה לשבעה.

זאב לשם: או שישה פלוס רב חובל כמו המצב היום או שבעה פלוס רב-חובל שזה המקסימום, לפי תקן הבטיחות.

חיים כץ: ואז אנחנו נותנים פרנסה לעוד 17 קציני ים.

זאב לשם: אז אנחנו נותנים ל-11, כי רק 11 אוניות פועלות.

זאב לשם: היום יש לי שני רבי-חובלים באונייה.

אבי לוי: על כל תקן יש שני עובדים, לפחות.

חיים כץ: מה רע בזה?

זאב לשם: כי זה לא רבי חובלים.

זאב לשם: הבעיה היא לא של רבי חובלים.

זאב לשם: אין רבי חובלים שלא מועסקים.

חיים כץ: אבל אנחנו מגדילים את התקן הישראלי לעוד אחד.

זאב לשם: אנחנו עושים את זה בפועל בצורה של הבנה- -

חיים כץ: אז למה לא לבטל את הוראות השעה?

זאב לשם: אתה יכול לקבוע הוראת שעה, אבל אנחנו מאמינים שהמשבר בספנות העולמית לא יימשך לעד.

זאב לשם: פעם אחד שעלות העסקת צוות ישראלי תהיה גבוהה מדי לוקח בדיוק לחברת ספנות 24 שעות ואולי 48 שעות להעלים או לטשטש- -

חיים כץ: היום יש תעסוקה מלאה?

זאב לשם: היום אנחנו בתעסוקה מלאה.

חיים כץ: זאת אומרת הרבה חברות הפסיקו לשנע באוויר ועברו לים?

זאב לשם: 99.5% מכמות הסחורות שמגיעות לישראל מגיעה דרך הים; 7% מזה מגיע בספנות ישראלית.

חיים כץ: אתמול הייתי במסוף ממן.

חיים כץ: ראיתי שהכול סגור שם, שממה, הכול עבר לים.

חיים כץ: לקראת הדיון הזה רציתי לראות למה אי אפשר להעסיק ישראלים בים במקום אלה שפיטרו אותם בקרקע לאוויר, ושם יש שממה ולכולם יש טענות שהכול עבר לים.

חיים כץ: אז אם עבר לים, לפחות נעסיק עוד קצת ישראלים.

זאב לשם: בשנת 2008 באוויר הגיעו 320 מיליון טון, ובים הגיעו כ-60 מיליון טון.

שלי יחימוביץ': מה היקף הפעילות של צים מבחינת התנועות בנמלים?

זאב לשם: כ-7% מסך כול המטענים שמגיעים למדינת ישראל מגיעים בספנות ישראלית, וצים היא הדומיננטית בהובלה.

זאב לשם: יש עוד חברות, אבל הן כמעט לא סוחרות עם ישראל.

חיים כץ: תודה.

אבי לוי: אני יושב ראש איגוד קציני הים.

חיים כץ: למה צעקת קודם?

אבי לוי: אני לא הסכמתי לחלק גדול מהדברים שהוא אמר.

אבי לוי: אני אחדד ואבהיר ואוכל לבסס את הדברים על עובדות.

חיים כץ: אבל הוא לא יסכים עכשיו לחלק גדול מהדברים שאתה תאמר, ואני בטוח שהוא לא יתפרץ לדברים שלך.

חיים כץ: אתה מדבר מדם לבך, אני מבין.

אבי לוי: כי גם הדברים נכונים, ואני לא חושב שהוא גם לא יסכים.

אבי לוי: זה נכון שלפני כ-10 שנים עלות של בעל אונייה ישראלית הייתה 1.6 מיליון.

אבי לוי: זאב ואני ונציגים מחברות הספנות אמרנו, בואו ניצור מהפך.

אבי לוי: במשך 8 שנים עשינו הסכמים סופר-כואבים, הסכמנו להורדת העלויות בשינוי התקנות, אמרו לנו, דירוגים זה נטל – תורידו.

אבי לוי: הורדנו; אמרו – 10 קצינים זה מספיק, אמרנו, מספיק; עשינו הסכמי שכר דור ב' ודור ג', שחקנו את רמות השכר עד התחתית- -

חיים כץ: מה זה דור ג'?

אבי לוי: דור ג' זה אנשים שלוקח להם יותר זמן להיות קבועים.

חיים כץ: אבל באותם תנאים כספיים?

אבי לוי: לא להיפך.

אבי לוי: לקחנו את טבלאות השכר, הכפלנו ב-0.85, וזה דור ב'.

חיים כץ: ודור ג'?

אבי לוי: לדור ג' לוקח יותר זמן להיות קבוע, זה ההבדל.

חיים כץ: מבחינת שכר, דור ב' ודור ג' הם אותו דבר?

אבי לוי: אותו דבר.

חיים כץ: ומדור ב' כמה זמן לוקח לעבור?

אבי לוי: אחד זה היה שנתיים, ואחד זה כמעט ארבע היום.

אבי לוי: תרמנו את חלקנו ככל האפשר.

אבי לוי: אז אמרו לנו, 10 זה יותר מדי, בוא נעשה רפורמה שלב ב' ונרד ל-7, ונלך איתם באש ובמים- -

חיים כץ: בלי קברניט.

אבי לוי: קברניט אחד ועוד שישה קצינים.

אבי לוי: הסכמנו, ושינו את התקנות.

אבי לוי: העלות ירדה למספרים שזאב לשם לא חלם עליהם.

אבי לוי: הוא אמר שהוא רוצה להגיע לפער עלות כזאת, ואז החברות יספגו את זה כי קצין ישראלי הוא קצין מקצועי, הוא טוב, הוא נאמן, הוא מסור, וחוץ מזה כשיש יותר מפער העלות הוא מחזיר למדינה כמסים.

אבי לוי: הפיליפיני מקבל את המשכורת ברוטו-נטו.

אבי לוי: אם העלות של ישראלים בדור ב' ודור ג' היא נמוכה מאוד, העלות שהוא בזמנו אמר שלהגיע אליה זה חלום – הגיעה, ואף מעבר לזה.

אבי לוי: בשלוש השנים שקדמו למשבר הכלכלי, מהרגע שהאחים עופר קנו את החברה, חלה תנופה מסיבית ברכישת אוניות.

אבי לוי: קלטנו עובדים חדשים כי היה צורך להכשיר גם את הדור הבא שיוביל את האוניות החדשות.

אבי לוי: מערכת מסיבית קלטה קצינים שכולם משוחררי צבא מיחידות מובחרות- -

חיים כץ: לא חשוב – אזרחים ישראלים.

אבי לוי: אזרחים, עולים חדשים.

אבי לוי: שלוש שנים יש מסלול הכשרה, שלום בן משה מכיר אותו, הוא היה במכון.

אבי לוי: מה התפקיד של שלום בן-משה בכוח?

שלום בן משה: ראש האגף להכשרה מקצועית.

אבי לוי: הוא למד והתרשם מכך שהכשרנו את הדור החדש.

אבי לוי: הייתה עבודה בשפע.

אבי לוי: בין לבין הייתה הפרטה, ויש התחייבות שהרוכשים נתנו לנו בהסכמים קיבוציים שהם לא ירדו ממכסת התקנים.

אבי לוי: ההסכמים האלה רשומים ותקפים.

אבי לוי: הם רשומות אצל הממונה על השכר, שלמה יצחקי.

אבי לוי: יש הסכמים חתומים במסגרת ההפרטה, ובהם כתוב שיש התחייבות.

אבי לוי: מה שלא יהיה – מינימום אוניות, מינימום תקנים.

אבי לוי: היינו מבסוטים, אין בעיה.

אבי לוי: יש גם הסכמים שכשהמדינה הביאה סובסידיות הם התחייבו בפני ראש מנהל הספנות, זאב לשם לשמור את התשתית.

אבי לוי: הם לא סתם נתנו כסף.

אבי לוי: יש אצל לשם המשבר הנוכחי הקטין משמעותית את הסחר של מטענים בין מדינות.

אבי לוי: אנחנו עם החברה בצרה, אין בעיה.

אבי לוי: הוא התחייב ל-30 אוניות, אני אמרתי, יש לך 15 – אנחנו לא צריכים יותר.

אבי לוי: אבל ב-15 האוניות כולם יהיו ישראלים.

אבי לוי: הוא אומר, למה, אני חייב שבע, אני אומר לו, אתה חייב 7 ב-30, אבל ב-15 אוניות תשים לי 9.

אבי לוי: הוא אומר לי, מאיפה יש לי כסף?

אבי לוי: מי אלה אותם השניים?

אבי לוי: אלה אותם אנשים שהכשרנו אותם במשך שלוש שנים, ושלום בן משה ראה אותם ודיבר איתם.

אבי לוי: זאב לשם אומר שהחברה הבטיחה מקומות תעסוקה היא לקחה את העובדים הקבועים, והיא עושה להם אבטלה.

אבי לוי: אבל כל החדשים שנמצאים בצנרת שלוש שנים, אמרו להם, החוצה, אין בשבילכם מקום.

אבי לוי: אז אף אחד מהם לא עובד, הם מובטלים.

חיים כץ: אם נאשר עכשיו את התקנות מה קורה מבחינת תעסוקה אצל הימאים?

אבי לוי: אם היום לא תאשרו את התקנות או תקבלו החלטה שיהיו במקום שני זרים, שני ישראלים ממעגל אבטלה, יהיו 60 מקומות עבודה מחר.

חיים כץ: למה 60?

אבי לוי: כי בכל אונייה יש שני זרים.

אבי לוי: שני הזרים הולכים הביתה ויבואו חיילים משוחררים שלמדו שלוש שנים- -

חיים כץ: אבל יש 11 אוניות על שני עובדים, איך הגענו ל-60?

אבי לוי: אני אסביר לך.

אבי לוי: בגלל המצוקה על כל תקן יש לפחות שני עובדים, אחד מפליג ואחד בבית.

חיים כץ: זה 44.

אבי לוי: אבל יש עוד חברות שיש להן אוניות, זה לא רק צים.

אבי לוי: לצים יש 11.

אבי לוי: אם לא נעשה את זה- -

חיים כץ: בכמה זה מעלה להם את העלויות?

אבי לוי: מה זה ענייני?

חיים כץ: אני שואל אותך בשביל לדעת, אני לא שואל מה עניינך ומה לא עניינך.

אבי לוי: אם אתה לוקח את אותם שניים שאני מבקש שתכניסו הם יהיו חדשים מדור ב', כי זה קצין שהוא לא קבוע.

אבי לוי: ואם הוא לא קבוע - -

חיים כץ: הוא 0.85.

אבי לוי: לא, אחרי 98- -

חיים כץ: זה מה שאמרת, 0.85.

אבי לוי: כן, כולם יהיו אלה, כי אחרים כבר קבועים.

אבי לוי: הוא לא ותיק ושנית השכר שלו נמוך- -

קריאה: כשהוא לא מפליג הוא לא מקבל משכורת.

אבי לוי: ואם יש עליו סובסידיה הפער בינו לבין הזר – אני לא יודע אם זה 300 דולר.

שלי יחימוביץ': והוא גם משלם מס הכנסה.

חיים כץ: לא משנה.

חיים כץ: אני מסתכל על זה כלכלית; אם הוא משלם מס הכנסה בארץ, זה בסדר, המדינה מסבסדת, אבל הוא מדבר על כך שכשהם הורידו זה שינה- -

זאב לשם: אני אתן לך את המספרים.

אבי לוי: השאלה מי הגיש את המספרים.

אבי לוי: אני גם יודע חשבון.

שלי יחימוביץ': מה יקרה אם אנחנו נגיד להם, לכו, אנחנו לא מאשרים לכם את התקנון?

אבי לוי: ממש שום דבר.

אבי לוי: הם יישבו איתנו וידברו איתנו איך נשים את השמיני והתשיעי.

שלי יחימוביץ': הוא אומר כאן משהו אחר, שאם לא נאשר את התקנות ולא יהיו תקנות ונחזור למצב הבסיסי, לא תהיה מכסה בכלל.

אבי לוי: הם עשו איתנו הסכמים כבר הרבה שנים.

אבי לוי: אנחנו נתחייב לא לעשות שום דבר, נשאיר את הסטטוס קוו, נחזור לדיון בעוד שבועיים-שלושה- -

חיים כץ: אתה לא מתחייב לכלום.

חיים כץ: אתה אמרת שלא ישבו איתך, והוא אמר שישבו איתכם.

אבי לוי: כשהוא ישב איתי, הוא אמר לי שהוא יפתור את הבעיה של עוד שני קצינים באונייה.

אבי לוי: הוא פקיד.

אבי לוי: הלכתי לחברות הספנות, והם אמרו, מאיפה הכסף?

אבי לוי: מה אתה רוצה ממני?

אבי לוי: אני לא הולך לשים אותם.

אבי לוי: אז אמרתי לו, ככה אתה מדבר?

אילן גילאון: אני מצטער להפריע, אני חייב לצאת.

אילן גילאון: חברת הכנסת שלי יחימוביץ תייצג מן הסתם.

אילן גילאון: אני מראש מייפה את כוחה.

אבי לוי: אמרתי לזאב לשם מה המצוקה, והוא אמר, אני אסדיר לך שיהיו תשעה קצינים באונייה במקום שבעה.

אבי לוי: אמרתי לו, בסדר.

אבי לוי: מי צריך להסדיר את העבודה?

אבי לוי: חברות הספנות.

אבי לוי: אתה בא לחברות הספנות, והן אומרות, מאיפה יש לי כסף.

אבי לוי: אגב, כשהן היו אצלו הן התרשמתי שהם מוכנים.

חיים כץ: אני שמעתי את מדיניות האוצר.

חיים כץ: זה למגר את האבטלה ולהעלות את שיעור התעסוקה של הישראלים.

חיים כץ: נציגי משרד התחבורה לא שמעו על זה?

אבי לוי: אני מופתע כי אני חש את האנשים.

אבי לוי: הם באים אליי בדמעות, אין להם עבודה.

אבי לוי: עם ילדים, עם משכנתאות.

אבי לוי: אין להם עבודה, אתם לא מבינים את זה.

אבי לוי: ואני רואה פיליפיני נשלח לאונייה.

אבי לוי: אתה יודע מה זה עושה לי?

אבי לוי: כבר נתתי הנחיות לזרוק את הפיליפינים ולא לקבל אותם.

אבי לוי: איך אפשר?

שלי יחימוביץ': אתה מעדיף שלא נאשר היום את התקנות?

אבי לוי: חד-משמעית.

אבי לוי: אתם חוטאים לאמת.

אבי לוי: תאר לך שממשלת ישראל הייתה מקבל החלטה ש-20% מהסקטור הציבורי יהיה זרים, כי זה מקל עליה.

אבי לוי: זה סביר?

אבי לוי: הרי אתה הממשלה.

אבי לוי: מה אתה אומר?

אבי לוי: בוא נקבל החלטה ש-20% מהעובדים יהיו זרים במצב הזה.

אבי לוי: האם נראה לך סביר?

אבי לוי: אתה יודע כמה שילמת כדי להכשיר את הבן אדם?

אבי לוי: זה סביר?

אבי לוי: אחר-כך שהם יברחו.

אבי לוי: פה תבוא הפצצה: אם החבר'ה האלה לא יהיו באוניות הם יחפשו אוכל במקום אחר.

אבי לוי: כשיבוא ה"בום" וירצו מקומות עבודה יחפשו את הזרים, וכל הצי הלך "פייפן", וכל הסובסידיה שהמדינה נתנה תהיה חסרת משמעות כי אנשים לא היו.

אבי לוי: אני אומר שוב, זה רגע של אמת.

אבי לוי: תחשבו על החבר'ה האלה, תיפגשו איתם, תבואו למכון, תראו אותם.

אבי לוי: הם מתים ליום עבודה, לאן הם יבואו?

שלי יחימוביץ': הם גם עבדו על האוניות במסגרת ההכשרה?

אבי לוי: כן.

אבי לוי: בשכר של עבדים.

אבי לוי: עד שהוא נהיה קצין אומרים לו, לא, יש פיליפיני.

חיים כץ: מה זה שכר של עבדים?

אבי לוי: תאמין לי, כי יש לנו ויכוח- -

חיים כץ: לא רוצה להאמין לך, מה זה שכר של עבדים?

חיים כץ: דבר איתי במספרים.

אבי לוי: אני אסביר לך.

אבי לוי: קדט בא ועושה את כל העבודות ונותנים לו דמי קיום של 800 דולר, all include.

שלום בן משה: פחות משכר מינימום.

אבי לוי: הסיגריות שהוא מעשן זה 800 דולר.

שלי יחימוביץ': זה כמעט לא חוקי.

חיים כץ: זה לא במדינת ישראל, כנראה.

אבי לוי: עכשיו הוא צריך להיות 12 חודשים בשנה באונייה.

אבי לוי: זה כמעט 18 חודשים.

אבי לוי: כשהוא בא לחוף אין לו עבודה.

אבי לוי: הוא עבר את כל זה, הביא את התעודה, ואומרים לו שיש פיליפיני במקומו.

אבי לוי: אני משתגע, זאת המדיניות של המדינה?

חיים כץ: תודה.

סער דותן: אני סמנכ"ל ניהול אוניות וחכירות בחברת צים.

סער דותן: כל מה שאבי אמר כמעט נכון.

סער דותן: רק הוא שוכח את ההיסטוריה.

סער דותן: צריך להבין שחברת צים הפעילה בשנה שעברה 22 אוניות.

סער דותן: מתוכן רק 17 אוניות היו מצוותות בצוות ישראלי כי לא היו קצינים ישראלים.

סער דותן: אבי בא אליי פעמיים בשבוע כדי לבקש ממני להוריד את הישראלים מהאוניות כי הם כבר בוכים, הם יקבלו התקפי לב באוניות.

סער דותן: הם מפליגים כבר 11-10 חודשים בשנה, עזוב אותם בשקט, תן להם לצאת לחופשה.

סער דותן: אני אומר לו, אבי, אני מחויב לשים, לפי החוק, ישראלים, אני לא יכול.

סער דותן: היינו באים, אבי ואני, לזאב לבקש פטורים כדי לתת לאנשים לנוח.

סער דותן: צריך להבין שבמצב של 22 אוניות פעילות היו לנו עוד 21 אוניות בבנייה.

סער דותן: כלומר היינו אמורים להגיע לצי של כ-40 אוניות שמתוכן יכולנו לצוות, על-פי התקנות הנוכחיות של שבעה קצינים – רב חובל ועוד שישה – סך הכול מקסימום 17 קצינים.

סער דותן: ראינו את הנולד, ובשלוש השנים האחרונות הגדלנו את ההכשרה.

סער דותן: מי שמממן את ההכשרה לימאים במדינת ישראל זה אך ורק חברות הספנות.

סער דותן: את זה צריך לזכור.

סער דותן: 50% מגיע ממשרד התחבורה ו-50% מחברות הספנות.

סער דותן: איפה קיימת עוד חברה - - -

שלי יחימוביץ': זה לא "אך ורק".

שלי יחימוביץ': אמרת אך ורק, ורגע אחרי זה אמרת "חצי".

סער דותן: 50% - חברות הספנות, 50% המדינה.

שלי יחימוביץ': חשבתי שאתם באמת אלטרואיסטים אם זה 100%.

סער דותן: ב-10 השנים האחרונות אנחנו משקיעים קרוב ל-1.5 מיליון דולר בשנה שאנחנו משקיעים.

סער דותן: כשראינו שאנשים לא רוצים לבוא לים לפני שנתיים, הקמנו תוכנית הכשרה נוספת מול אוניברסיטת חיפה, שבמסגרתה הם יושבים ולומדים באוניברסיטה ובמכון, ובתום שלוש שנים הם מקבלים תעודת B.A כללי של אקדמאי וקצין כדי למשוך אנשים לים.

סער דותן: מי שמממן את התוכנית הזאת בעלות של קרוב ל-1 מיליון דולר בשנה אלה חברות הספנות.

סער דותן: אז צריך קודם להבין לאן חברות הספנות הסתכלו ומה הן ראו.

סער דותן: הם ראו את הבעיה בצי, ראו את הרכש הגדול של האוניות ואת הכפלת הצי תוך פחות משלוש שנים- -

קריאה: אבל ברגע של אמת?

סער דותן: אנחנו אלה שמשקיעים היום כי אנחנו רוצים את הימאים הישראלים.

סער דותן: אנחנו יודעים כמה חשובים לנו הימאים הישראלים, אנחנו יודעים כמה זה טוב להחזיק ימאים ישראלים – הנאמנות שלו היא לאורך זמן, כי כשהשוק היה גבוה גם הזרים עזבו את האוניות ועברו לעבוד בחברות ספנות אחרות.

סער דותן: לכן לנו זה חשוב.

סער דותן: אבל היום הגענו למצב שיש משבר אדיר בספנות העולמית.

חיים כץ: הישראלית?

סער דותן: לא, העולמית.

חיים כץ: בישראלית?

סער דותן: היא חלק מהספנות העולמית.

חיים כץ: זאת אומרת, גם פה יש משבר.

סער דותן: משבר גדול מאוד.

סער דותן: אם אנחנו מסתכלים על המשבר בכלכלה העולמית, המשבר בספנות חמור שבעתיים מכיוון שהרבה חברות בעולם בנו אוניות חדשות.

סער דותן: לבד מהירידה האדירה בביקושים בעולם עקב המשבר הכלכלי, יש עודף היצע גדול מאוד של אוניות.

סער דותן: כל חברות הספנות, כולל חמש חברות הספנות הגדולות בעולם סובלות מהפסדים אדירים מסוף שנת 2008, ולצערי, זה צפוי מספר שנים.

שלי יחימוביץ': וצים?

סער דותן: כנ"ל.

סער דותן: היא חלק מהספנות העולמית.

סער דותן: אני יכול להגיד על התוצאות הנזקיות של חברת צים בשנת 2008.

סער דותן: כולכם יכולתם לקרוא בעיתון.

סער דותן: לכן היום להלוות ולהשית עלויות נוספות על חברת ספנות במצב של היום זה פשוט לתקוע עוד מסמר.

סער דותן: מה שאמרתי לאבי, אני אומר גם כאן:

סער דותן: קודם כול צריך להבין את העובדות.

סער דותן: היום נמצאים 80 קצינים ישראלים בבית בשכר- -

חיים כץ: אתם ישבתם איתו?

חיים כץ: האם באתם אליו ואמרתם לו שהתקנות מסתיימות בעוד שבוע, ושתשבו ותראו איך תוכלו לעזור לחברה?

חיים כץ: ישבתם איתו?

סער דותן: חיובי.

סער דותן: אנחנו במשא ומתן כבר חודש.

חיים כץ: הבעיה היא שהוא אומר שהוא לא יודע שישבו איתו, אז אולי יש פה מישהו שדומה לו, אני לא יודע.

אבי לוי: לתקן תקנות, לא.

אבי לוי: כי אנחנו ניסינו להסדיר תשעה אנשים, וזה התפוצץ.

חיים כץ: אתם העברתם לוועדה את התקנות.

חיים כץ: ישבתם עם ארגון העובדים שלכם, ואמרתם לו שהתקנות מגיעות בעוד שבוע לדיון בוועדה, ושהן יהפכו מהוראת שעה להוראת קבע?

חיים כץ: אמרתם לו, אולי נפצה, ניתן לאנשים צ'ופר כלשהו?

חיים כץ: ישבתם איתו?

סער דותן: עם אבי אני לא יושב על תקנות.

חיים כץ: עם מי אתה יושב?

סער דותן: אנחנו, החברים בוועדה המייעצת, ישבנו בוועדה המייעצת- -

חיים כץ: זאת אומרת, העובדים הם לא פרטנר.

חיים כץ: העובדים הם פרטנר להפיכת תקנות מהוראת שעה לקבע, בעיניך או לא?

סער דותן: חיובי.

סער דותן: ואבי הסכים לזה לפני שלושה חודשים בוועדה המייעצת.

אבי לוי: אני לא הייתי בוועדה ולא זומנתי.

אבי לוי: תביא את הפרוטוקול.

אבי לוי: אם תַראה שאני רשום אני אתן לך מה שאתה רוצה.

סער דותן: שם זה סוכם ועודכן.

סער דותן: במקביל יש לנו הסכמים נוספים מעבר לתקנות עם האיגודים.

סער דותן: כמובן, התקנות הן בסיס שמחייב אותנו, על-פי חוק, ואנחנו פועלים על פי חוק.

סער דותן: מעבר לתקנות יש לנו הסכמים נוספים עם אבי- -

חיים כץ: ואז אם אין תקנות, על-פי חוק אתה תעסיק יותר ימאים ישראלים.

סער דותן: לא.

סער דותן: על-פי חוק אני לא מחויב להעסיק יותר ישראלים.

סער דותן: אני מחויב להעסיק כמה שאני יכול להעסיק.

חיים כץ: אז למה אתה רוצה את התקנות?

חיים כץ: אני רוצה להבין.

חיים כץ: אם על פי חוק אתה לא חייב להעסיק ימאים ישראלים אז אתה אומר, אין תקנות, אני לא אעסיק אף ימאי ישראלי- -

סער דותן: אני לא אמרתי דבר כזה.

חיים כץ: אתה יכול, יש לך אופציה.

חיים כץ: אז אתה אומר, אני אעשה מה שאני חושב, מה שטוב לי, אני אצמצם עלויות.

חיים כץ: הכול פתוח.

סער דותן: בתחילת דבריי אמרתי שאנחנו רוצים קצונה ישראלית, אנחנו מעסיקים קצונה ישראלית, ואנחנו משקיעים הרבה מאוד- -

חיים כץ: אבל יש לך אופציה.

סער דותן: אבל אני רוצה קצונה ישראלית.

סער דותן: אני משקיע הרבה מאוד כסף.

חיים כץ: מצוין, אז תיקח כמה שאתה צריך.

סער דותן: אנחנו מדברים כרגע על הזמנים הטובים.

סער דותן: אני גם אמרתי שבתקופה הנוכחית כשהמצב קשה מאוד והתחרות היא אדירה, ויש הפסדים אדירים לחברות הספנות – להשית עלויות נוספות זה לא נכון.

סער דותן: כשאני יודע שיש תקנות עם שבעה קצינים אני יודע איך לתכנן קדימה, איך להכשיר קצינים; כשאנחנו רוכשים אוניות אנחנו יודעים לתכנן את הצי שלנו קדימה, כולל בהסכמים עם אבי.

סער דותן: גם חלק מההסכם עם אבי היה שכשנגיע למספר מסוים של אוניות עם מספר מסוים של תקנים, כמו שקרה ב-2008, גם נרד משבעה קצינים לשישה.

סער דותן: לא עשינו את זה- -

שלי יחימוביץ': מה יקרה אם הוראת השעה תסתיים בעוד שבוע בלי להתחדש?

סער דותן: ניכנס למשא ומתן עם אבי.

סער דותן: אני לא יודע איפה זה ייגמר.

סער דותן: זה ייגמר בין 0 ל-8.

אבי לוי: אני לא אסכים ל-0 בחיים.

שלי יחימוביץ': למה בין 0 ל-8?

שלי יחימוביץ': אולי בין 0 ל-10?

סער דותן: אי אפשר, אין 10 קצינים באונייה.

סער דותן: אתם רוצים שנוסיף אנשים שלא צריך אותם באונייה?

חיים כץ: לא, לא.

סער דותן: שמונה זה התקן.

אבי לוי: איפה שיש קצין זר שם יהיה ישראלי כל עוד המכסה היא פחות ממה שהתחייבתם.

חיים כץ: עכשיו אתה מסכם את המשא ומתן?

סער דותן: בהסכם עם אבי הייתה לנו הבנה שאנחנו צריכים לרדת אפילו לרב-חובל ועוד חמישה קצינים כדי שנגיע למכסת הקצינים.

סער דותן: עברנו את מכסת הקצינים, והחלטנו לעזוב את זה כרגע, כי המצב הוא טוב, אין צורך כי גם ככה קיים מחסור בקצונה ישראלית.

סער דותן: יום אחרי שקרה המשבר הגדול אבי קופץ ואומר שהוא לא מסכים להסכמים הקודמים.

סער דותן: להפך, תשיתו עלויות.

סער דותן: יש לנו 80 קצינים ישראלים בבית על שכר שלנו– בין 6,000 שקל ל-20 אלף שקל בחודש.

סער דותן: איפה קיים מפעל שנסגר שממשיך להחזיק 80 אנשים בשכר לעוד שלוש-ארבע שנים עד שהמצב ישתפר ויהיו מקומות עבודה לאותם אנשים?

סער דותן: אני היום משלם לכל אחד כזה בין 6,000 ל-20 אלף שקל שכר ברוטו בחודש.

סער דותן: העלויות שלי יותר גבוהות.

סער דותן: הם יושבים בבית בלי לעשות כלום ומקבלים משכורת קבועה, כי אני מדבר על 80 הקבועים.

אבי לוי: קבועים.

סער דותן: אחד לא פוטר- -

חיים כץ: 80 איש יושבים בבית ומקבלים שכר?

סער דותן: שכר מלא ללא יום עבודה אחד.

חיים כץ: אז איזה עניין יש לך להעסיק זרים ולשלם להם משכורת?

חיים כץ: למה אתה לא שולח את הזר הביתה ומשלם משכורת לאחד שעובד וחוסך את המשכורת של הזר?

אבי לוי: כי אולי הוא לא - - -ישראלים.

חיים כץ: אבי, תעבור לצד השני.

חיים כץ: עד שגלי הקול יגיעו לצד השני אולי תהיה רגוע.

חיים כץ: אני פשוט לא מבין, למה אתה משלם למובטל שהוא עובד שלך, כסף, ובאותו זמן משלם משכורת נוספת לעובד זר?

סער דותן: ההסבר הוא פשוט.

סער דותן: מכיוון שהעלות הישראלית כל כך גבוהה באונייה- -

חיים כץ: מה ההפרש בין העלות באונייה לבין שכר הבטלה שלו?

שלי יחימוביץ': הוא אוכל אֹכל יותר טוב?

חיים כץ: לא, הוא מקבל תוספות.

חיים כץ: מה ההבדלים בעלויות?

סער דותן: אם אתה עדיין מחזיק ישראלי בבית וזר באונייה, זה עדיין הרבה יותר זול מאשר להחזיק את הישראלי באונייה.

חיים כץ: מה ההבדל בשכר?

אבי לוי: לא ייאמן.

זאב לשם: יש לי פה הטבלה שהגשתי לך.

חיים כץ: בטבלה שהגשת לי כתוב ההפרש?

זאב לשם: תגיד לי איזו דרגה.

חיים כץ: ממוצע.

זאב לשם: רב חובל, 10,000 דולר- -

חיים כץ: לא רב-חובל, קצין.

זאב לשם: אחריו בא קצין ראשון עם 5,346- -

נועה בן שבת: אבל מה ההפרש לשכר חוב כזה?

נועה בן שבת: הוא שכר בטלה כזה, לא?

חיים כץ: 1,000 שקל.

נועה בן שבת: הוא אומר שהוא מקבל גם על שכר בטלה.

זאב לשם: אני מדבר כרגע על ההפרש באונייה.

אבי לוי: כשהוא משאיר את רב-החובל בחוף המשכורת של רב החובל נשחקת ב-60%, ואנחנו את זה ספגנו.

אבי לוי: את זה הוא לא אומר.

אבי לוי: אמרתי לו, אני מבין אותך.

אבי לוי: זה נשחק ב-60% כי השכר נבנה בים.

אבי לוי: אז הוא אומר לו, שב בחוף, והשכר יורד לו ב-60%.

אבי לוי: ועל זה אני שותק.

סער דותן: אבי, תגיד גם את המספרים כדי שיבינו על מה אתה מדבר.

אבי לוי: זה עדיין 60%.

סער דותן: נכון, אבל מאיזה מספר לאיזה מספר?

שלי יחימוביץ': כמה משלמים לעובד זר?

סער דותן: כ-6,000-5,000 דולר לחודש.

אבי לוי: למי?

אבי לוי: לדירוג.

סער דותן: לעובד זר.

אבי לוי: אתם משלמים 9,000 דולר.

אבי לוי: אני ראיתי.

סער דותן: קשה לי להתווכח איתך על - - -

חיים כץ: ההפרש לשנה, לפי הטבלה שזאב נתן לי, יכול להגיע ל-40 דולר לשנה במדרג של הקצינים.

זאב לשם: חצי מיליון דולר בשנה.

אבי לוי: למי?

קריאה: לאחד.

זאב לשם: 13 אלף דולר בשנה לאונייה.

זאב לשם: זה ההפרש.

זאב לשם: זאת הטבלה הכי שמאלית.

אבי לוי: זה לא לאחד, זה לאונייה, לקבוצה.

זאב לשם: בגלל שיש זנב של ותיקים.

חיים כץ: המשכורות הן בדולרים או בשקלים?

סער דותן: בדולרים.

חיים כץ: אז למה אתה מחשב לפי 3.418?

סער דותן: כי לישראלים זה חלק דולרי וחלק שקלי.

סער דותן: לכן אתה חייב לעשות המרה כדי לראות את התמונה הכוללת בדולרים.

סער דותן: אני לא יודעת איזה מספר יש שם?

חיים כץ: יש לי 3,418.

חיים כץ: זה כבר היה מזמן.

חיים כץ: אולי זאת הייתה הפעם האחרונה שישבתם איתם.

סער דותן: זה היה לפני שלושה חודשים בטח.

חיים כץ: 3,418 היה אי שם ביולי 2008.

זאב לשם: זה היה ביום - - - של הממשלה.

אבי לוי: זה בנוי על זה שהרב חובל מפליג שמונה חודשים.

אבי לוי: אם הוא מפליג חודשיים בשנה המספרים שונים לחלוטין.

אבי לוי: אנחנו יודעים את כל זה.

חיים כץ: תאמין לי, שבלהסתכל בטבלאות ובשכר אנחנו קצת בקיאים.

סער דותן: להשית היום עלויות נוספות על חברות ספנות ישראליות – נסתכל אפילו על מדינות אחרות, כמו קוריאה שהכריזה על קרן של 5 מיליארד דולר סיוע לספנות; סין שהכריזה על סיוע לשתי חברות הספנות הגדולות שלה שהן בין הגדולות בעולם; גרמניה, שהכריזו על קרנות סיוע בגלל המצב הקשה שנמצאות היום חברות הספנות.

סער דותן: לכן להשית היום על חברות ישראליות עלות נוספת במצב של היום זאת החלטה קשה מאוד.

חיים כץ: תודה.

חיים כץ: חברת הכנסת שלי יחימוביץ.

שלי יחימוביץ': קודם כול, האוניות של צים היו צריכות להעסיק רק עובדים ישראלים.

שלי יחימוביץ': זאת נקודת המוצא שלי.

שלי יחימוביץ': זה בכלל לא נראה לי מובן מאליו שיועסקו שם עובדים זרים, זה לא לוחות הברית שירדו מהר סיני.

שלי יחימוביץ': כמו שמובן מאליו שבחברות ממשלתיות לא מועסקים עובדים זרים.

שלי יחימוביץ': מלכתחילה נקודת הפתיחה שגויה.

שלי יחימוביץ': דבר נוסף, אני גם לא מרחמת באופן מיוחד על צים.

שלי יחימוביץ': עשתה את הבוננזה שלה יפה מאוד, באופן חסר תקדים בקנה מידה היסטורי כאשר היא נמכרה בשעתו במחיר זעום ביותר שלא משקף את ערכה הריאלי.

שלי יחימוביץ': היא גם מסובסדת- -

סער דותן: צים מסובסדת?

שלי יחימוביץ': כשאנחנו מדברים כאן על העובדים אנחנו מדברים על הסבסוד שלהם, נכון?

סער דותן: קצת פחות מ-50% מהפער בין ישראלי לזר.

שלי יחימוביץ': זה יפה מאוד, לטעמי.

חיים כץ: אתה אמרת דברים שבחלקם הרגיזו או לא הרגיזו, אבל נתנו לך לדבר בלי הערות ביניים, על אש קטנה.

סער דותן: סליחה.

שלי יחימוביץ': אני לא מרגישה שצים עושה מעשה קדוש או יוצא דופן שמגיע לה לקבל מדליה עליו, אבל אני כן רואה שהיא פוגעת עכשיו בתעסוקה של קצינים שכבר הוכשרו.

שלי יחימוביץ': כל שיקול אפשרי מוביל אותנו למסקנה שאנחנו צריכים או לחילופין להיעתר לבקשה של אבי ופשוט לא להיעתר להארכת הוראת השעה או לחילופין לשנות את הוראת השעה באופן שתחייב העסקת קצינים תמיד בשיעורים יותר גדולים מהשיעורים הקיימים.

שלי יחימוביץ': אגב, גם כאן לא עושים לנו טובה כי מתברר שהם חייבים להעסיק קצינים ישראלים, כי קצינים זרים לא יכולים לרדת לרציף, אין להם היתר.

קריאות: על מה את מדברת?

שלי יחימוביץ': זה מה שאמרו לי כאן עכשיו.

קריאה: ממש לא נכון.

אבי לוי: הם יכולים לרדת, אבל החוק מחייב אותם.

אבי לוי: תקנה זה חוק.

אבי לוי: ברגע שהחוק מחייב אותו זה כבר הופך להיות בעיה שלו.

חיים כץ: אבל הוא אומר שאם הוא מבטל את התקנה אין תקנה.

חיים כץ: אבל לא משנה.

קריאה: אם הוא יגיד שהוא לא משלם מס הכנסה יהיה לו יותר זול.

חיים כץ: אבל אם אני לא מאריך את התקנה היא בטלה.

שלי יחימוביץ': על כל פנים, כל הממשלה מגויסת עכשיו לייצר מקומות עבודה.

שלי יחימוביץ': אני באה מוועדת כספים, ישב שר האוצר יובל שטייניץ, ואמר שהמטרה העיקרית של מדינת ישראל עכשיו היא לייצר מקומות תעסוקה.

שלי יחימוביץ': והנה, אנחנו יכולים כאן בהחלטה של הוועדה הזאת לאפשר לייצר עוד כמה מקומות.

שלי יחימוביץ': ועדת העבודה והרווחה צריכה להתגייס למאמץ הלאומי, להגיד את דברה ולהוסיף עוד כמה מקומות עבודה לקצינים ישראלים.

שלי יחימוביץ': צריך להוסיף לזה גם את השיקול הביטחוני שהוא לא שולי בכלל.

אבי לוי: לכן המדינה מסבסדת.

שלי יחימוביץ': אנחנו יודעים מה קרה במלחמת לבנון השנייה כשאוניות זרות לא הסכימו בכלל להיכנס לנמל ורק אוניות ישראליות הסכימו.

ראובן צוק: גברתי, זה לא מדויק.

שלי יחימוביץ': אבל אני שמעתי את זה מכם בוועדות אין-ספור פעמים.

ראובן צוק: אבל זה לא מדויק.

חיים כץ: מי אתה?

ראובן צוק: שמי ראובן צוק, ואני נשיא לשכת הספנות הישראלית.

שלי יחימוביץ': אני מאוד אשמח אם אוכל לדבר בלי שיפריעו לי, אדוני היושב ראש.

חיים כץ: אז אני מבקש בלי הערות ביניים.

ראובן צוק: אני מבקש סליחה.

שלי יחימוביץ': מה זה אונייה ישראלית?

שלי יחימוביץ': אונייה ישראלית היא אונייה שיש בה צוות ישראלי.

שלי יחימוביץ': השאיפה שלנו היא גם ביטחונית, גם לאומית, גם מבחינת העלאת שיעורי התעסוקה, גם מבחינת דאגה לפרנסתם של קציני הים היא לאפשר לא רק לשמר את המצב הקיים, אלא אפילו לשפר אותו אם יש לנו פה רגע של חלון הזדמנויות בזמן.

שלי יחימוביץ': לכן ההצעה שלי היא לא להיעתר לבקשה להאריך את הוראת השעה, ושישבו, ידברו ויגיעו לסיכום בינם לבין עצמם.

חיים כץ: תודה.

חיים כץ: עורך דין שלמה יצחקי.

שלמה יצחקי: אני מוכרח להודות שאני נמצא כאן יחד עם חברי שלום בן משה מהמשרד קצת במבוכה.

שלמה יצחקי: אני ראיתי ושמעתי את החברים ממשרד התחבורה שאומרים ששר התמ"ת מאשר את ההתייעצות אתו ושהוא לא מתנגד לתקנות.

שלמה יצחקי: אני דיברתי כרגע עם היועץ המשפטי של המשרד, ולא אני, לא שלום בן משה ולא היועץ המשפטי, לא מודעים להתייעצות הזאת מבחינה מקצועית.

שלמה יצחקי: אני מודה שיש כאן כשל תקשורתי או ארגוני בלשכה במשרד.

שלמה יצחקי: לכן אני מבקש לעשות רביזיה בעניין הזה.

שלמה יצחקי: אני רוצה לבדוק את זה גם לנוכח הדברים של החברים שלא דיברו איתם, לא ניהלו איתם משא ומתן, כן ניהלו משא ומתן, הוזמנו לוועדה מייעצת, לא הוזמנו לוועדה מייעצת – את הדברים האלה היינו צריכים לבדוק מראש בצורה מקצועית, ורק אחר-כך לאשר את קיום ההתייעצות איתנו וההתנגדות שלנו או ההסכמה שלנו לתקנות האלה.

שלמה יצחקי: אני מבקש לבדוק את הדברים האלה באופן יסודי לפני שהוועדה מאשרת את התקנות.

וילמה מאור: יש פה אישור של שר התמ"ת.

שלמה יצחקי: אני מודה שיש אישור, אני אמרתי.

אבי לוי: לדעתי, השר לא מודע למה שנאמר בו.

חיים כץ: מאחר שיש פה קצת חילוקי דעות וקצת פרנסה וקצת אנשים, וכדי שלא נבכה – אני מציע להאריך את התקנות עד 15 ביוני.

חיים כץ: אני מקווה שעד אז תהיה הידברות בין הצדדים, וכולם יבינו שדיברו אחד עם השני.

חיים כץ: לא שלאחד יהיה נדמה שהוא דיבר, ואחד נדמה לו שהוא לא דיבר.

חיים כץ: ב-15 ביוני או ביום ליד התאריך נקיים דיון נוסף בוועדה ונקבל את הצד של העובדים, את הצד של ההנהלות ואת הצד של התמ"ת, ואז נוכל לקבל החלטה.

חיים כץ: אבל כדי שלא נעשה נזק לאף אחד מהעניין, אנחנו רוצים לתת את פסק הזמן הזה.

חיים כץ: מי בעד ההצעה?

חיים כץ: רוב.

חיים כץ: תודה רבה, הישיבה נעולה.